Након Руске револуције 1917. Летонија је прогласила независност 18. новембра 1918. године. После продуженог рата за независност, Летонија и Руска СФСР (претходница Совјетског Савеза) потписале су мировни споразум 11. августа 1920. године. Члан 2. споразума је гласио да Совјетска Русија „безрезервно признаје независност и суверенитет летонске државе и добровољно се и заувек одриче свих суверених права (...) на летонски народ и територију“. Независност Летоније дипломатски је признало Савезничко врховно веће (Француска, Велика Британија, Италија, Јапан, Белгија) 26. јануара 1921. године. И друге државе су следиле тај пример. Дана 22. септембра 1921. Летонија је примљена у чланство лиге нација и остала је члан до формалног распуштања лиге 1946. године. Дана 5. фебруара 1932. потписан је Уговор о ненападању са Совјетским Савезом, заснован на Уговору од 11. августа 1920. чији основни споразуми непроменљиво и за сва времена чине чврсту основу односа две државе.